Pantu udah nyadi pelilih menua
PANTU: Perintah Sarawak deka nyediaka siti kompleks opis ba kandang Pantu ke udah nyadi siti pelilih menua diatu ba kandang Bagi Menua Sri Aman. Kepala Menteri Datuk Patinggi Tan Sri Abang Johari Tun Openg madahka, nyediaka siti kompleks opis ba nya beguna amat endur ngengahka Opis Pelilih Pantu enggau bala staf opis nya. “Ketegal udah bisi kompleks opis baru nya ila iya deka ngemudahka rayat ari kandang menua tu (Pantu), Lachau enggau kandang ngelingi nya ngatur pengawa enggau ijinsi perintah. “Taja pia, pengawa ke baka tu udah tentu begunaka duit (agih). Tang anang irau laban Gabungan Parti Sarawak (GPS) udah tentu dek meri agih nya (ngasuh kompleks nya ulih digaga ba endur tu),” ku iya. Iya mansutka jaku munyi nya maya Pengerami Ngelancharka Pantu Nyadi Pelilih Menua ke diatur ba Dewan Sri Pantu, Sri Aman pagi Hari Satu ke udah. Ku Kepala menteri, pengudah bisi kompleks opis baru nya iya ulih mantu ngasuh semua orang nemu Pelilih Pantu nyadi endur penatai temuai ke beguna amat ba Bagi Menua Sru Aman jemah ila. “Ketegal udah bisi kompleks opis, pemesai pelilih menua enggau bala staf ba endur nya iya ulih mantu ngasuh semua orang nemu Bukit Lesung enggau kandang Lachau nyadi endur ke dilawa bala temuai ba Pantu. “Nya kebuah aku ngarapka rayat ba kandang tu sama bela mantu juluk ati ke baka nya sereta nentuka GPS terus mengkang ba endur tu maya Pengawa Bepilih Besai Ke-12 (PRN-12) tu,” ku iya. Sama bisi enggau maya pengerami nya Seketeri Perintah Nengeri Sarawak Datuk Amar Jaul Samion, Penulung Menteri Raban Nembiak enggau Main Lumba Datuk Snowdan Lawan, Residen Bagi Menua Sri Aman Datu Indit Bangai, pemangku Presiden Parti Rakyat (PRS) Datuk Joseph Salang Gandum enggau chalun GPS DUN Bukit Begunan Datuk Mong Dagang. Maya pengerami nya surat kuasa ngemendarka Pantu nyadi pelilih menua mega disuaka, nyuaka Warta Rizab Komunal Bumiputera Seksyen 6 Kanun Tanah Negeri (KTN) enggau Surat Ngemendarka Lesen Diau Dulu Kampung Baru Pantu. Dulu ari tu Pantu nya siti pelilih menua mit ba kandang Bagi Menua Sri Aman berengkah ari taun 1977 sebedau status ditukar ngagai pelilih menua serebak enggau empat kandang menua bukai ba nengeri tu. Kandang menua nya nyengkaum Pelilih Gedong enggau Sebuyau ba Bagi Menua  Samarahan, Pelilih Menua Siburan ba Bagi Menua Serian, Pelilih Menua Lingga ba Bagi Menua Sri Aman enggau Pelilih Menua Mit Balai Ringin ba Bagi Menua Serian. 
See author's posts
